Oudpolisieman by lughawe vas oor onwettige vuurwapens | Maroela Media
Oudpolisieman by lughawe vas oor onwettige vuurwapens
'n Voormalige polisiebeampte en nog 'n verdagte is by die King Shaka-lughawe in Durban in hegtenis geneem nadat 'n vuurwapen glo op iemand gerig is.
Maj. Thulani Zwane, woordvoerder van die polisie, het gesê beamptes by die lughawe het 'n klag ontvang oor 'n man wat glo 'n vuurwapen op iemand gerig het. Die man is in hegtenis geneem. 'n Ongelisensieerde vuurwapen en ammunisie is in sy besit gevind.
"Die verdagte het die polisie na 'n huis in Greenwood Close in Verulam geneem en beamptes het die huis deursoek," het Zwane gesê. "Daar is beslag gelê op drie pistole, 'n koeëlvastebaadjie, handboeie, twee polisieknuppels, 'n R1-magasyn, twee R5-magasyne en altesaam 591 koeëls. 'n Tweede verdagte, 'n voormalige polisiebeampte, is ook in hegtenis geneem."
Die mans sal binnekort in die Verulam-landdroshof verskyn. Lt.genl. Mmamonnye Ngobeni, die provinsiale polisiekommissaris, het gesê daar sal ondersoek ingestel word om te bepaal hoe die voormalige polisiebeampte die vuurwapens en ammunisie in sy besit gekry het.